Penttinen ja Matintupa tylyjä ”isäntiä” 

Kemora

Legends Trophy -sarjan kauden kolmas kisaviikonloppu näytti sen taas. ”Vain” Trophy arvosta kisaavat Legendsit olivat koko SM-viikonlopun parasta antia. Tuttuun tapaan kummankaan kisan voittajasta ei ollut mitään varmuutta ennen kuin kisa oli valmis viimeistä senttiä myöten. Kotiradallaan kisanneet Rory Penttinen ja Pasi Matintupa olivat tylyjä isäntiä ajamalla voitot mieheen. Viikonloppu ei tuonut sarjakärkeen mitään muutoksia. Penttinen johtaa Trophy-sarjaa edelleen yhdellä pisteellä ennen Matintupaa. Seuraaville sijoille onkin sitten paljon potentiaalisia tulijoita, eikä mitään mitalisijaa ole vielä kenellekään ”luvattu”.

Aika-ajo meni Petri Lappalaisen nimiin reilulla sekunnin kymmenyksellä ennen Pasi Matintupaa. Lappalainen vetäisi viidennellä kierrokselle autonsa nurmelle kun kone sylki öljyt ulos. Paras kierrosaika oli kuitenkin tullut jo ekalla kierroksella, kuten Matintuvallakin. Sami Erkkilä vei kolmannen paikan saaden ruudukkoon vierelleen Ossi Kumpulan. Jouni Kuivala oli toipunut Tallinnan ”kaatumisista” lunastamalla viidennen paikan juuri ennen Penttistä, joka ehti kuudenneksi, mutta jo 0,8 sekunnin päähän paalupaikasta. Oliko Penttisellä ongelmia, vai pitikö Nyykappilainen kynttilää vakan alla?
Jenni Krohn pitelee jatkuvasti ”kloppeja” ahtaalla. Nyt Jenni ehti seitsemänneksi ennen top kympin sällejä Pekka Lehtolaa, Markku Parkkaria ja Alle Eniä.
Kuivalan lisäksi Tallinnan kisa oli teettänyt runsaasti ylimääräistä jälkihuoltoa monelle kuskille. Matti ”Masa” Räikköselle paljastui vasta Kemoralla, että auton taka-akseli oli kiero ja ajo-ominaisuudet sen mukaisia. Peli puski mieluimmin hiekalla kuin radalla. Masa joutui tyytymään koko joukon heikoimpaan aikaan.
Tallinnan kisan jäljiltä reipasta remonttia autoonsa tehnyt Johan Ahokas ei päässyt lainkaan aika-ajoon. Legendan kone mojahti aamun lämmittelyssä. Juha Kankkusen aikanaan Vaasan soraovaalilla ”sisäänajama” mylly tuli tiensä päähän. Ahokas kaupitteli itselleen uuden koneen ja nuorimies ehti kuin ehtikin mukaan kisaan, tosin varikon portilta startaten.

Finaalin ensimmäisillä kierroksilla oli ahdasta, kuten aina Legendsien kekkereissä. Pasi Matintupa polkaisi ensimmäiseen kurviin ykkösenä ja Petri Lappalainen lähti hiillostamaan kärkipaikan ”varastanutta” alajärveläistä. Erkkilä menetti kolmostilansa ja Parkkari kohenteli sijoitustaan. Johan Ahokas ehti vetäistä kierroksen muiden perässä kun koneelle roiskunut öljy syttyi palamaan ja leikki loppui varikolle savujen saattelemana.
Lappalainen kuittasi pian johtopaikan itselleen ja nyt oli Matintuvan vuoro hiillostaa Lappalaista. Viidennellä kierroksella Matintupa lähti ohitukseen pääsuoran päässä. Alajärveläinen nousi piikkiin ja myös Erkkilä haki Lappalaisen ohitusta Matintuvan imussa. Erkkilän ja Lappalaisen laitteet osuivat kuitenkin yhteen sillä seuraukselle, että Lappalainen suistui ”suohon” ja Erkkilä menetti muutaman sijan. Kärjen tuntumaan noussut Penttinen löysi vapaan reitin ja nousi toiseksi Matintuvan pidellessä piikkiä.
Kisan edetessä hyvään vauhtiin äitynyt Parkkari nousi kolmanneksi ja seuraavista sijoista väänsivät Kumpula, Kuivala ja En.
Matintupa kesti kärjessä kalkkiviivoille saakka 0,4 sekunnin erolla ennen Penttistä. Kolmanneksi päästellyt Parkkari otti Legends-uransa parhaan sijoituksen. Kympin joukkoon mahtuivat myös Ossi Kumpula, Alle En, Sami Erkkilä, Pekka Lehtola, Jere Rantaniemi, Jouni Kuivala (mukana 3 sek. sakko) ja hengettömästä koneesta kärsinyt Petri Ylinen. Jenni Krohn päästeli sijalle 11.
-Aika-ajossa oli vielä vähän ongelmia, mutta kun ne saatiin korjattua kisaan mennessä uskoin pystyväni voittoon. Olin heti alusta saakka Lappalaista nopeampi, mutta ohittaminen oli sitten vähän vaikeampaa, Matintupa kuvaili.
Penttinen oli myös ollut aamutuimiin vähän hukassa alustan säätöjen kanssa, mutta kisavauhti ja kakkostila osoittivat uusien säätöjen osuneen kohdilleen.
Penttisen tapaan kovan nousun tehnyt Parkkari myhäili tyytyväisenä.
-Aika-ajo ei ole mun juttu. En saa koskaan parastani irti kun pitää väkisin yrittää vetää hyvää aikaa. Kisassa tykkään vetää tiukasti ja silloin syntyy tulosta jos se yleensä joskus on tullakseen, kirkasti Parkkari.
Formulaisien kisassa Seppo Kovalainen kavensi Masa Räikkösen piste-etua. Kovalainen oli sijalla 21. kun Räikkönen suditteli vikuroivalla autollaan 25:nneksi.
Kaikki maaliin ajaneet 27 Legendaa mahtuivat 24,5 sekunnin sisään. Vertailun vuoksi SM-pisteistä kisanneet GT-autot ajoivat ruutulipulle 33 sekunnin sisään. Autoja oli mukana neljä ja muskelit ajoivat vain puolet Legendsien kierrosmäärästä. …Se siitä SM-tasosta.

Toiseen erään lähdettiin tutusti ensimmäisen kisan kierrosaikojen perusteella. Kolme kärkiparia oli; Sami Erkkilä ja Jouni Kuivala, Pasi Matintupa ja Rory Penttinen sekä Petri Lappalainen ja Ossi Kumpula.
Penttinen veti lähtösuoran jälkeisen kurvin räkäsladissa ja nousi heti toiseksi. Kauan ei Erkkilä saanut nauttia piikkipaikastaan kun Penttinen nousi tuulenhalkojaksi. Hetken mentiin järjestyksessä; Penttinen, Kuivala, Erkkilä, Matintupa, Lappalainen ja Ossi Kumpula. Parkkarin hyvin alkanut viikonloppu päättyi pääsuoran päässä konerikkoon jo ensimmäisellä kierroksella.
Rantaniemi lähti starttiruudukon kohdalla hakemaan ohitusta Anssi Kumpulasta, mutta Kumpulan vaihtaessa ajolinjaa Rantaniemen yritys päättyi rajusti ajanottolaitteita sivaltaen radan keskinurmelle. Autovaurion lisäksi Rantaniemen käsi paketoitiin tukevasti rytäkän jälkeen.
Kuudennella kierroksella alkoi ohjelmasarja, joka muutti koko kisan kulun aina ruutulipulle saakka. Takarivistä startannut Johan Ahokas oli ehtinyt nousta 14:nneksi kun kone räjähti vähän ennen tuomaritornia. Kaiteeseen saakka ajautunut Ahokkaan auto syttyi vielä palamaan – jälleen. Auton oma sammutin ei jaksanut sammuttaa paloa. Tehokas sammutin oli radan toisella puolella tuomaripisteellä, mutta ennen kuin Ahokas itse autojen välistä sukkuloiden sai sen käsiinsä, ehti mennä reilun kierroksen aika. Kilpailu jatkui, mutta vain turva-auton perässä kruisaillen. Seuraavaksi paikalle vyöryi paikallisen palokunnan pirssi, joka totesi pahimman palon sammutetun. Kun palokunnan vesselit kävivät sen jälkeen vielä ihmettelemässä Rantaniemen parkkipaikkaa, tuli jo parhaat päivänsä nähneen paloauton pakollinen vuosihuolto juuri siihen kohtaan radalle. Paloauto päätyi lopulta traktorin hinaukseen ja kilpailu ajettiin päätöksen turva-auton perässä. Tosin joku kilpailijoista ei ollut siinäkään vauhdissa hereillä, vaan kolkutteli edellä menneen takapuskuria.

Turva-auton perässä kärkikymppinä maaliin kurvasivat; Penttinen, Matintupa, Erkkilä, Lappalainen, Kumpula O. En, Lehtola, Hirvelä, Ylinen ja Krohn.
Reilussa sladissa autoaan kuskaava Penttinen nappasi ensimmäisen voittonsa Legends-luokassa.
-Nyt kaikki toimi hienosti ja oli melko helppo pitää johtopaikka. Auto on niin hyvässä kunnossa, että uskoin voittoon. Luulen, että olisin voittanut vaikka tuota turva-auto juttua ei olisi tullutkaan, paistatteli Penttinen.
Vielä kauden avauksessa Jurvassa Penttinen hämmästyi uutta tilannetta ajaessaan piikissä, eikä oikein uskonut sen olevan mahdollista. Nyt kun mies on kaikissa kauden starteissa ajanut neljän nopeimman joukkoon alkaa nyykappilainen tottua kärkipaikkoihin.
Viime kesänä Kemoralla tuplavoitot ajanut Matintupa jäi kaipaamaan loppukierrosten kilvanajoa.
-Olisi ollut hienompaa ratkaista järjestys loppuun saakka kilpaa ajamalla. Ei tilanteelle kuitenkaan mitään voi. Samasta tilanteesta lähdemme Penttisen kanssa Vauhtiajoihin mikä oli tänne tullessa, laski Matintupa.
Kunnon kilpailua kaipasi myös pronssipaikan vienyt Erkkilä.
-Näin tasaisessa luokassa on pakko säästää parhaat paukut viimeisille kierroksille. Nyt ne jäivät käyttämättä kun ajeltiin turva-auton perässä, selvitti selvästi hyökkäykseen valmistautunut nokialainen.

Kovalaisen ja Räikkösen vääntö meni nytkin Kovalaisen piikkiin kun suomussalmelainen ajoi sijalle 17 ja Räikkönen oli vastaavasti sijalla 26. Räikkönen lähti heti Kemoran jälkeen sovittelemaan Legendaansa uusia palikoita. Seinäjoellahan ajetaan jo vajaan kuukauden kuluttua.
Kahden räjähtäneen koneen ja saman verran tulipaloja kärsineen Ahokkaan kausi Legendseissä pani kartingista siirtyneen nuoren miehen pohtimaan kilvanajon hintaa.
-Tämän piti olla edullinen laji. Kausi on vasta tässä vaiheessa ja jo nyt on kauden budjetti ylitetty reilusti.

Kemoran viikonloppuun mahtui paljon tapahtumia radalla ja myös sen ulkopuolella. Mitä sitten on odotettavissa kun seuraavan kerran kurvataan Seinäjoen katuradalla tämän kuun 28-29 päivinä. Vauhtiajothan perinteisesti keräävät kauden kovimmat osallistujamäärät. Legendoja odotetaan Kapernaumin kaduille taas reilut 40 yksilöä. Jo nyt kannattaa kuskien syöttää tiedostoihinsa ajatus siitä, että katuradalla on pidettävä järki päässä ja ajolinjat kurissa.